High Court: USenator Mohadi Akumelanga Athathele Umlungu Ipulazi
USenator Tambudzani Mohadi wehlulekile ukuveza amaphepha atshengisa ukuthi waphiwa nguhulumende ipulazi lika George Watson.
BULAWAYO — Umthethwandaba waphezulu oweHigh Court koBulawayo uvume isicelo sesiphangiphangi somlimi omhlophe weGwanda, uMnumzana George Watson, sokumisa ukuthi athathelwe ipulazi ngomele iBeitbridge kudale leSenate, uNkosikazi Tambudzani Mohadi labanye bakhe. UMahluli weHigh Court uJustice Nokuthula Moyo wamukele isicelo sikaWatson ngemva kokwahlulela loludaba okwamahola amathathu ngoLwesibili. Igqwetha likaWatson, uMnu. Nathan Mashayamombe wenhlanganiso yeZimbabwe Lawyers for Human Rights, uthe bakhweze isicelo lesi ngesiphangiphangi samukelwe ngemva kokuba enanzelele ukuba uSenator Mohadi labanye bakhe kade befuna ukuthatha ipulazi leMakado Ranch eGwanda ngodlame. Udaba lolu bekumele luhluzwe emthethwandaba weHigh Court ngeviki edluleyo kodwa beseludluliselwe phambili kathathu ngoba umacalwa uSenator Mohadi eze edale engela gqwetha elimmeleyo. Loba kunjalo, uMashayamombe uthi lokhu akuzange kwenqabele uMahluli Moyo ukuba alalele udaba lolu. Ngeviki edluleyo uSenator Mohadi utshele umthethwandaba ukuba bekumele ahlangane loNkosikazi Grace Mugabe umkaMongameli Robert Mugabe ukuze bavumelane ukuthi bazamelwa yiwaphi amagqwetha njalo azahlawulwa njani ngoba udaba lolu lugoqela uhlangothi lwabesifazana lwebandla leZanu PF. Uthe ulengwalo aziphiwayo ezimvumela ukuthatha ipulazi likaWatson emele iWomen’s League yeZanu PF kodwa wehluleke ukuziveza phambi kukaJustice Moyo. USenator Mohadi labanye bakhe baphiwe amalanga alitshumi ukuba balethe ubufakazi bokuthi ipulazi leli baliphiwa okusemthethweni kumbe ukuphikisa imvumo yesicelo sikaWatson. Amalanga alitshumi angedlula uSenator Mohadi engaphendukanga edale ukuzomisa isinqumo esiphiwe uWatson kutsho ukuthi kuyabe kuyisinqumo esingaseyikuphikiswa kumbe ukwesulwa. Kusicelo sakhe uWatson ubike ukuba ipulazi ngelakhe okusemthwthweni njalo walitshiyelwa nguyise. Uthe laqunywa ngesikhathi sohlelo lukahulumende lokwaba kutsha umhlabathi.